khistorydata/jeongjo-sjw-relations huggingface dataset:
정조 7년
正言洪秉益疏曰。伏以。神天默佑。吉慶川至。孝追寧考。擧百世不祧之禮。號定元子。鞏萬年無疆之基。凡有血氣。莫不抃蹈。仍伏念。臣姿性庸陋。百無肖似。只以區區祿仕之計。從事公車。僥倖一第。涯分已過。翺翔榮塗。夢想不到。杜門屛跡。十年于玆。不意昨冬。忽伏承薇垣除命。旋蒙恩遞。驚魂稍定。迺者恩除。又降於壇享隔日之際。誓戒旣受。逃遁不得。輒未免章皇出肅。自顧慙恧。無地自容。嗚呼。淸朝言議之職。何等華銜。何等重任。而猝然加之於如臣駑劣最居人下者。果何說哉。雖以容光之照。猶未盡燭臣不肖實狀。乃有此誤恩。臣則自知甚明。自量已熟。其何敢憑恃寵靈。揚揚蹲冒。甘自陷於欺心欺君之科哉。生逢聖世。跡廁淸顯。常情之至願。人臣之大榮。況以臣名忝侍從。推恩遽及於老父。闔門生耀。隣里動色。臣心感祝。與天無極。雖使臣赴湯蹈火。實所甘心。第此所叨之職。萬萬不稱。一段羞惡。亦出彝天。去就一節。實無可論。且臣父今年七十七。母年洽滿八旬。加以臣父之病。九朔沈痼。數昨以來。又添毒感。氣息凜綴。臣以終鮮之身。左右扶將。只臣一人而已。雖頃刻造次之間。離捨供仕。其勢末由。玆不得不悉暴衷懇。仰瀆宸嚴。伏乞聖慈。鑑諒臣空疎蔑劣之狀。悲苦懇迫之情。亟削臣所授職名。以安私分。以便救護。不勝至願。臣雖不以見職自居。而在目下人得以誅。輒忌僭猥。略此附陳焉。噫嘻。痛矣。鄭妻之凶。龜柱之惡。雖婦孺下賤。莫不欲千剮萬磔。而顯戮尙遲。輿情滋惑。此非但群下不誠之罪。臣愚竊以爲聖朝闕失。無大於是。況今元惡之身。出置近畿。同罪之叔。亦被除命。國有大慶。則雜犯死罪。固當咸宥。惡逆根窩之同被恩典。古今天下所未有也。至於國榮德相。始以移社之凶圖。終致稱兵之劇賊。則生未肆市。已極痛切。孥戮追典。豈容暫已。而一例靳持。誠萬萬求說不得。煥億負犯。浮於乃叔。而一杖不加。島配如前。煥周輩不但當坐之逆孥。旣出凶招。端緖可得。而初不訊問。直令散配。世間豈有如此獄體如此刑章乎。伏願聖上。更加三思。新舊臺請。竝賜允兪。追律者追律。更拿者更拿。期於得情。快正典刑。以少洩神人之憤。非臣之幸。卽宗社萬世之幸也。省疏具悉。討逆事。諸批已及之矣。爾其勿辭察職。
정조 7년
正言徐配修疏曰。伏以。天休日滋。邦慶川至。編列朝之寶鑑。祗獻太廟。追寧考之盛烈。預定世室。於戲不忘。聖孝彌光。乃又元子定號。國本永鞏。吾東方億萬年無疆之休。實基於此。八域含生。蹈生抃攸均。仍伏念。國家之置臺閣。意豈徒然哉。將以上補衮闕。表正四方。下劾官邪。彈壓百僚。故於除拜之際。必愼其簡待其人。而授其職。如或風裁不足以矜世。言議不足以動人。公明正直。素無其望。則其不可冒受而苟據也。決矣。噫。臣本碌碌一庸夫耳。疲輭之質。全無肖似。凡短之識。百不猶人。雖於閑散之任。尙懼僨誤。今此見叨之職。豈堪承當。然而近日以來。柏府薇垣。除旨聯翩。有若非臣則莫可者然。臣聞命驚惶。措躬無地。直欲循墻而不可得也。夫臣之愚昧。自知甚明。雖或畏義怵分。欲自效於言議之末。亦非策勵勉强之所可能。何哉。況今聖明臨御。化理鼎新。雖尋常官爵。亦不可以輕與於人。明廷言責之任。是何等重器。而今若委之於新進下劣之流。使之尸素其位。無所裨補。則臣身負乘之誚。固不足恤。而其所以玷辱公器。累貽聖治者。非小憂也。顧今大論方張。輿憤正激。臣不暇念人器之不稱。遂乃冒沒出肅。而至若因仍蹲冒。終致廉防之壞損。則是豈理也。玆敢不避猥越。仰干宸嚴。伏乞聖慈。諒臣匪才。遞臣見職。俾公器重而私分安焉。於乞免之章。不宜贅及。而沐浴之義。秉彝所國。玆敢沬血仰請。惟聖明察焉。噫。國家自丙丁以來。不幸亂逆層生。而懲討不嚴。邦憲常屈。一部春秋。將無可讀之地。今夫臺啓中諸賊。孰非可誅可殺者。而至若妖如鄭妻。凶如龜柱。尤是窮天亘宙之所未嘗有也。萬惡咸萃。一爲麟謙之窩窟。三罪俱發。一爲量𨩌之根柢。天地之所不容。神人之所共憤。輿儓婦孺。孰不欲食肉寢皮。而何殿下一例濡忍。當斷不斷。或薄竄未幾。旋有出置之命。或假息海島。尙稽顯戮之典。致使義理漸歸漫漶。亂逆無所懲畏。寧不痛哉。至若國榮之千罪萬惡。德相之兇肚逆腸。又是千古所無之劇逆大憝。內外和應。打成一片。凶謀之綢繆。禍機之醞釀。極爲憯毒。危在呼吸。此固萬目之所共覻破。而及夫頃日綸音之下。其相與締結。潛圖移國之狀。尤畢露無餘。如非我聖上默運神機。逆折奸崩。則不知今日宗國。其將稅駕於何地。然而剮磔未施。鬼誅先加。遂使宗社之劇賊。得保牖下之首領。惟當亟行收孥之典。小洩神人之憤。而天聽逾邈。王章未伸。此雖緣臣等之不能碎首天陛。以格回宸聽之罪。而臣於天地之大。亦不能無憾也。如是因循。天討不行。自初至終。枝節相連。四煥煽動。倡起湖海之凶徒。最中怨懟。釀成澤白之逆謀。雖其頭面之互幻。畢竟脈絡之相貫。竝宜快正王法。以杜日後之亂逆萌。而亦尙此容貸。荏苒度日。臣恐隄防由此而漸弛。亂逆由是而益肆。不知何樣禍機。又發於何處也。伏乞更加三思。廓揮乾斷。凡在三司之啓者。亟賜兪音。使懲討行而輿憤洩焉。臣於目下事。又有所駭憤者。噫。彼尹光紹之疏。是何無忌憚之至於此也。蓋昨冬尹拯父子之復官。實出於我聖上遇慶疎釋之意也。非謂拯之父子。無辱君背師之罪。滅倫悖義之行也。惟其死後之追奪。卽是生前之一律。故時當大霈。特從寬典而已。至若賢邪之別。是非之判。聖鑑所燭。如日中天。仰體肅廟朝當日志事。則前後丙申。其揆一也。處分之嚴正。義理之光明。堅如全石。牢不可破。而今於光紹之疏。乃敢以拯之父子。有若初無罪累者然。旣稱其諡。又稱先正。肆然筆之於章奏之間。其嘗試之計。放恣之習。固已無嚴矣。噫。當時之是非旣定。百代之公議不泯。則如渠悖理之言。顧安足更事呶呶。而第臣之所極痛駭者。渠敢誣引先朝之事。以爲眩亂天聰。鉗制衆口之計。其爲心也。吁亦巧且憯矣。惟我先大王。以時措之義。軫調停之策。是固聖人包容之度。而今若歸之禮遇之擧。是豈有一毫彷似者也。乃敢質言於殿下之前。欲成證案。究其心跡。其有感於前後丙申處分者。昭不可掩。是豈爲人臣子者之所敢萌於中者也。其他叫嚷。專事欺脅。遂謂之負先王建極之意。壞聖朝繼述之德。噫。人心之叵測。何至此極。至於文烈公臣朴泰輔所製疏本一款。尤不成說。文烈公卽宣擧之外孫也。家內分疏之言。豈足爲百世之公案也耶。渠敢援引藉重。以爲誣衊先正。詆毁正論之資。至以不泯之公議。歸之異言之喧豗。臣實痛之。夫光紹之噴薄跳踉。其漸久矣。頃年縣道之章。其所云重被泉壤之誣者。已極無君之心。而惜未趁卽聲討。致有今日橫肆。憯言悖說。轉益罔測。今若置而不論。則臣恐義理自此而益晦。倫彝因此而漸斁。將不知世道之底定於何處。臣謂同敦寧尹光紹。亟施屛裔之典。斷不可已也。省疏具悉。討逆事。他批悉及之矣。尹光紹事。目下大於此之事。尙欲靜鎭者乎。爾其勿辭察職。
정조 7년
執義成德朝疏曰。伏以。皇天眷祐。邦慶荐疊。縟儀載擧於不祧。國本永鞏於定號。神人係望。八域蹈抃。臣於向時。適縻外職。未得隨參賀列。瞻望耿結。尙切于中。第念臣見識謏淺。言議拙訥。淸朝耳目之任。本非所堪。而近年以來。年迫昏耄。病又癃痼。跧伏窮山。念絶榮塗。不自意柏府新命。荐降於數月之內。除旨聯翩。馹召繼至。臣聞命驚惶。且感且懼。豈不欲卽日登途。祇肅恩命。仰敷叩謝之忱。兼陳沐浴之義。而第臣宿疾方谻。長委牀席。且當換節之際。又添眩暈之證。起居須人。粒食全阻。似此病狀。實無自力登程之望。非不知義分之可懼。違逋之堪罪。而病隨齒深。力與心違。玆不得不仰伸疾痛之呼。冀蒙生成之恩。伏乞天地父母。諒臣衰病之實狀。特許鐫免。仍治臣逋慢之罪。以肅朝綱焉。臣於乞免之章。不宜贅及他說。而目下憂憤之忱。有不能自已。玆又略陳一二。伏願殿下。試垂察焉。噫。鄭妻之罪。可勝誅哉。其千罪萬惡。已悉於前後章奏之間。臣不欲更爲架疊。而國若有法。則決不可一日容貸於覆載之間。當初海島之薄竄。已爲失刑之大者。而及今出陸之擧。尤萬萬乖當。臣固知我殿下仰體先王止慈之心。以爲終始全保之道。而殊不念爲宗社誅亂賊。不可以泥於私恩而廢壞國憲也。決矣。且彼國榮德相。表裏煽凶。其潛伺暗圖。排布設施。誠極巧憯。不忍泚筆。以至於換面於澤白。連肚於仁京。而餘禍益烈。人心胥惑。幸賴天祐宗祊。群凶伏法。而國榮之臥死牖下。德相之不伏邦刑。實無以少洩神人之憤。顧今輿情所激。乃有孥戮之請。而殿下尙靳允兪。且煥億乃紹介於兩賊者。而凶謀祕計。無不與聞。則乍致鞫庭。旋卽發配。臣未知此何獄體也。伏願殿下。亟允三司之請。特收鄭妻出陸之命。繼行榮德孥戮之典。又令王府。更鞫煥億。期於得情。使亂逆不得幸逭。王法得以少伸焉。省疏具悉。討逆事。諸批已及之矣。爾其勿辭察職。
정조 7년
癸卯三月初六日辰時。上御誠正閣。都承旨入侍時。都承旨沈豐之。記事官趙衍德李祖承李崑秀。以次進伏訖。上命書右相箚批。仍命書傳敎曰。特以相箚體重。不得已賜批。大抵本事。是豈今日廷臣所可言說者哉。今之申應顯。卽古柳緯漢之影子也。其機雖微。其兆已現。此而若不明着眼目。堅定地步。將使卞莊之計。得以售焉。寧有是也。寧有是也。況日前處分傳敎。何等嚴截。則欲伸區區之處義。章奏之間。輒及至重之事。又豈臣分之所敢出。後復有紛聒對辨之擧者。難逭妄僭之律。以此知悉。上曰。此後雖大臣章箚。語係僭妄者。勿爲捧入事。分付政院。命書吏判金鍾秀疏批訖。命退。承史以次退出。
정조 7년
癸卯三月初六日午時。上御誠正閣。軍士房承旨持公事入侍時。左承旨徐鼎修。記事官趙衍德。記注官金鳳顯。記事官李祖承。以次進伏訖。上曰。今日雨。在農形何如云耶。鼎修曰。果爲好云矣。命讀各道狀啓。仍命書判付訖。又命書傳敎曰。左承旨聞有實𧏮。許遞。又命書傳敎曰。政官牌招開政。命退。承史以次退出。
정조 7년
癸卯三月初六日酉時。上御誠正閣。坐直承旨入侍時。右副承旨柳誼。假注書尹行任。記注官金鳳顯。記事官李崑秀。以次進伏訖。上曰。主張官入啓單子。何以着押乎。誼對曰。臣矇未照檢。輕先捧入。臣方惶恐待罪矣。上曰。一時不察之失。何容待罪乎。誼曰。臣與尹行元伴直矣。今者移拜騎省。何以爲之乎。上曰。他承旨牌招入直。誼曰。明日門路。何處爲之乎。上曰。以協陽門爲之。仍命讀公事二十七度訖。上命退。承史以次退出。
정조 7년
癸卯三月初六日初更。上御誠正閣。左承旨入侍時。左承旨李亨元。假注書尹行任。記注官金健修金鳳顯。以次進伏訖。上曰。承旨自平山而來。未知今則鄕風或靜鎭耶。亨元曰。自綸音頒布之後。雖頑如木石者。莫不悔尤懲創矣。上曰。非偏論。乃鄕戰。彼邊人。亦加懲戢爲好矣。亨元曰。果如聖敎矣。上曰。影堂已爲撤去乎。亨元曰。撤去矣。上曰。影堂之設。始於何時云乎。亨元曰。庚辰年始建。而影本則摸來於水原梅谷書院云矣。上曰。影本今誰將去耶。亨元曰。先正奉祀孫。下來持去云矣。上曰。影堂與他自別。乃是尤庵影本藏安之所。則撤去似涉如何矣。亨元曰。此非先正杖屨之所到。特是山窮水盡之僻陬荒裔。當初創建。全沒意味。撤去何害。上曰。李堉獄事。承旨爲査官云。朝家處分後。人心或有勝於前日云耶。亨元曰。此而若不嚴懲。前頭必有殺長吏之弊矣。今則處分嚴正。莫不稱快。庶爲懲創於頑民矣。上曰。銓曹無行公堂上。事甚苟艱。仍命書傳敎曰。一向敦迫。殊欠尊禮之義。且今銓曹。極甚苟艱。吏曹參議兪彦鏶。移拜戶曹參議。俟少間乘馹上來之意。自政院措辭。下諭。亨元曰。明日三日製爲之事。命下矣。大司成趙尙鎭。試所進去。知成均未差。同成均兪彦鎬在外。李性源。以藝文提學。當爲同參考試。本館無主管之人。合有變通之道。何以爲之。敢稟。上曰。在外館堂及試所進去大司成竝許遞。政官待開門牌招。開政差出。命退。承史以次退出。
정조 7년
行都承旨沈豐之坐直。左承旨李在學坐。右承旨李亨元坐。左副承旨柳誼坐直。右副承旨鄭宇淳坐。同副承旨徐鼎修坐。注書趙衍德仕一員未差。假注書尹行任仕直。事變假注書馬思人仕。
정조 7년
沈豐之啓曰。明日再明日。以昭寧園齋戒正日。敢稟。傳曰。知道。
정조 7년
鄭宇淳啓曰。合辭方張之時。兩司連日闕啓。事甚未安。今日新政除授臺諫。竝卽牌招。何如。傳曰。允。
정조 7년
柳誼啓曰。弘文提學李命植牌不進推考傳旨。今方捧入。而三日製命下之後。如是違牌。不卽膺命。事甚未安。更卽牌招。何如。傳曰。允。
정조 7년
柳誼啓曰。弘文提學李命植。再牌不進。推考傳旨。今方捧入。而三日製命下之後。屢違召命。不卽承膺。揆以事體。誠甚未安。所當更請牌招。而係是一日三牌。何以爲之。敢稟。傳曰。更爲牌招。
정조 7년
柳誼啓曰。弘文提學李命植。三牌不進。推考傳旨。今方捧入。而三日製命下之後。連違召命。不卽承膺。事體所在。誠極未安。所當更請牌招。而係是一日四牌。何以爲之。敢稟。傳曰。此何分義。大關國綱。牌去來勿爲呼望。出宮前使之膺命。
정조 7년
沈豐之啓曰。弘文提學李命植。三日製命下之後。一向違召。懸牌闕外。無意膺命。事體所在。誠極未安。推考警責。何如。傳曰。可無所遞之情勢。達夜違到曉懸牌。寧有此等分義。今方出宮。使之斯速膺命。
정조 7년
沈豐之啓曰。藝文提學李性源。三牌不進。推考傳旨。今方捧入。而屢度催促。終不承膺。揆以事體。誠極未安。所當更請牌招。係是一日回牌。何以爲之。敢稟。傳曰。更爲牌招。違牌去來。勿爲呼望。
정조 7년
傳于柳誼曰。近來宣傳官。事多駭然。朔掌務宣傳官沈公燁。當該宣傳官洪聖禧竝拿處。
정조 7년
以右議政金熤六度呈辭。傳于鄭宇淳曰。不允批答。
정조 7년
有政。吏批。判書兪彦鎬在外未肅拜。參判金履素進。參議未差。左副承旨柳誼進。啓曰。判書兪彦鎬在外未肅拜。參議未差。小臣獨政未安。何以爲之。敢稟。傳曰。仍爲之。以李在學徐龍輔爲承旨。李文源爲大司諫。金和中爲執義。李秀夏爲持平。李延伋崔烜爲正言。吳載純爲戶曹參判。金華鎭爲同成均。金憙爲大司成。
정조 7년
藥房提調前望單子入之。徐有隣落點。
정조 7년
傳于沈豐之曰。同副承旨入侍。
정조 7년
傳于沈豐之曰。戶房承旨入侍。
정조 7년
以全羅監司。統道內各衙門各穀留庫條都數爲四十萬一千八十五石零。就其中限三分一十三萬三千七百石。特許加分。令廟堂卽速稟旨。分付事狀啓。傳于柳誼曰。依狀請施行事。回諭。
정조 7년
傳于柳誼曰。科次入侍。
정조 7년
以持平李秀夏。正言李延伋牌不進罷職傳旨。傳于鄭宇淳曰。只推。
정조 7년
以來十一日。輪對。取稟。傳于沈豐之曰。爲之。
정조 7년
柳誼。以禮曹言啓曰。卽因河東士人鄭昌時孝行實蹟狀聞。有草記回啓之命矣。觀此本道道臣李康模狀本。則鄭昌時。以無文寡識之人。獨能於事親。母病而斷指回甦。父疽而吮血獲差。其他虎守泉湧雉來之說。俱是輿誦邑報之事。而此等之語。不可歸之於必無。亦不可斷之以必可信也。然若其誠孝之至老冞篤。一如己亥狀聞中論列云矣。鄭時昌之斷指吮血。誠孝冞篤。則其在樹風敎之道。合施給復之典。而莫重恩典。臣曹不敢擅便。上裁。何如。傳曰。給復。可也。
정조 7년
李亨元。以兵曹言啓曰。景福宮衛將朴尙采。身病猝重。時月之內。無望供職。屢度呈狀乞遞。輪番之任。不可久曠。改差。何如。傳曰。允。
정조 7년
李亨元。以訓鍊都監言啓曰。依下敎。廣智營軍五十名。集春營軍五十名。各留五名。餘皆除出。大將具善復都領作門。而還宮後。弘化門入直軍九十名。金虎門入直軍五十名。將官率領。春塘臺布帳外排立之意。敢啓。答曰。知道。
정조 7년
柳誼。以訓鍊都監禁衛營御營廳言啓曰。都監字內曜金門南邊宮墻頹圮一處五間半及禁衛營字內明禮門北邊一處九間。今已畢築。把守軍解送之意。敢啓。答曰。知道。
정조 7년
李亨元。以禁衛營言啓曰。今日春塘臺三日製時。依昨年柑製例。西營入直鄕軍四十名內。除宮墻未築處。把守軍五名及營直五名。元入直將官率領仍直。餘軍三十名。出番把摠哨官當爲領率。設布帳外排立。而標信宣傳官。不爲祗受於西營哨官。誤爲傳受於銅龍門入直把摠哨官矣。姑先以銅龍門哨官李得遠及出番把摠李鎭邦。率領銅龍門入直軍三十名。排入布帳外。而西營入直軍三十名。更待標信除出出番哨官李彦豊領率齊到。與把摠李鎭拜眼同。替代排立後。銅龍門將官軍兵還入直所之意。敢啓。答曰。知道。
정조 7년
李亨元。以御營廳言啓曰。依下敎。東營集春營入直步軍一哨內。營直各留十名。千摠田翊顯。把摠許侊。哨官金啓漢洪采疇率領。春塘臺設布帳外排立。而事畢後。待標信還入直所之意。敢啓。答曰。知道。
정조 7년
李亨元。以武二所差備官。以試官意啓曰。今日平明開場。先自木箭試取之意。敢啓。答曰。知道。
정조 7년
平安監司徐浩修疏曰。伏以。臣治上一疏。猥控至切之懇。瞻望五雲。顒竢曲諒之音。及奉旨批旨。未蒙允兪。狼狽失圖。茫然不知所以爲計。噫。以臣庸陋。推遷至此。伊誰之賜也。生成之澤。曠絶於今古。陶甄之私。逈異於廷紳。才無可取。則敎誨而成就之。事有失着。則庇覆而指導之。恩同夫子。義兼君師。凡其夷險燥濕。祗當一聽於造化之天。顧何敢自有其身。强聒不止。壓服勤之勞而懷占便之志哉。惟是臣母所患。已成癃痼。眞元積脫於病餘。藥力無賴於衰境。而昨夕以後。念臣益切。倚閭之思。常溢於色辭。欲見之願。至刑於筆札。臣毋得京信。神精惝怳。癡坐如醉。忽忽若失心人。近又聞換節之交。將攝失宜。寒感外添。宿症內肆。浹旬彌留。尙未見效。而臣之求遞。適在此時。故祝體下之仁。屈措反面之期云。臣非木石。承此報而其猶能許久按住。酬接簿書乎。儻或身在於此而心在於彼。以竭知畢力之所難幾及者。萬一有絲毫放過於回頭錯應之際。則西民受害。姑在不論。其孤負聖眷。罪當如何。況今春序向闌。周咨政急。而似此情理。實無以勉强行部。飭敎之下。尙不免瘝曠。屢瀆宸嚴。雖知分義之增悚。一日淟涊。亦恐公私之兩妨。冒死聖慈俯垂矜憐。遞臣藩任。許臣歸護。俾旬宣無滯。私情得伸。千萬至禱。答曰。省疏具悉。情理難强。行部時急。卿之本任許遞。
정조 7년
癸卯三月初七日辰時。上詣景慕宮擧動時。都承旨沈豐之。左承旨李亨元。右副承旨柳誼。同副承旨鄭宇淳。記事官趙衍德。假注書尹行任。記注官金鳳顯。記事官李祖承。以次隨駕。上乘輿。由協陽門。出月覲門。入逌覲門日瞻門。詣齋殿降輿。仍詣殿門外。行四拜禮。陞殿內奉審後。詣齋殿。藥房都提調徐命善曰。日暖風和。祗謁宮寢。伏未審聖體。若何。上曰。一樣矣。上曰。申應顯事。極爲痛駭。古有柳漢緯。今者應顯。亦一漢緯之影子。如此怪鬼之輩。若不嚴懲。必有接踵而起者矣。命善曰。聖敎至當矣。上命書傳敎曰。若能隨事察飭。豈有此弊。人物之幸免燒燼。雖極可幸。場中之不嚴。足以推知。文一所試官竝罷職。謄錄官封彌官査同官枝同官竝拿處。場內之事。臺監豈曰不知。監試官先汰後拿。上曰。今日三製。明倫堂不能容接多士云。然否。豊之曰。場內壅塞。實無設場之望。故將通碧松亭外施棘圍矣。上曰。今聞該房言。明倫堂庭內狹窄。諸生無以容接。丕闡堂設場之故。不得通垣。勢將棘圍碧松亭云。若此則場中不嚴可知。待提學承牌。承旨與提學。進詣春塘臺試取以來。雖非親臨。係是闕中。隨從書冊。各別嚴禁事。自政院。禁亂官處嚴飭。出傳敎以藝文提學李命植三牌不進推考傳旨。上曰。駐輿申飭。一味懸牌。事體所在。極爲寒心。若此則此重臣。將無束帶之日乎。左參贊李命植罷職。出傳敎上乘輿由日瞻門還宮。諸臣以次退出。
정조 7년
癸卯三月初七日巳時。上御誠正閣。同副承旨入侍時。同副承旨徐龍輔。記事官趙衍德。記注官金鳳顯。記事官李祖承。以次進伏訖。上曰。左承旨牌去來知入。賤臣承命出。回奏曰。今方承牌入來云矣。命龍輔讀奏公事。仍書判付訖。上曰。承旨趁早出去。可也。命退。承史以次退出。
정조 7년
癸卯三月初七日午時。上御誠正閣。戶房承旨入侍時。左承旨李在學。假注書尹行任。記注官金鳳顯。記事官李祖承。以次進伏訖。上曰。今日爲文所初試乎。在學曰。然矣。上曰。設科擧所以得人才也。國家之隆替。在人才。人才之得失。在科擧。一自科擧之設行。雖有諸葛之才智。非科擧。無以進身。主試之人。能知科擧之至重乎。今番此科。蓋出同慶之義。收券之數。比前何如。詳問以入。賤臣承命出。知入仰奏。上命退。諸臣以次退出。
정조 7년
癸卯三月初七日午時。上御誠正閣。科次入侍時。藝文提學李性源。直提學鄭志儉。檢校直閣徐鼎修。大司成金憙。校理李鼎揆。修撰林道浩。左承旨李在學。右承旨李亨元。左副承旨柳誼。待敎李崑秀。假注書尹行任。記注官金鳳顯。記事官李祖承。以次進伏訖。上命諸試官分考。上曰。近來文體。漸趨怪異。不可不精考細評。期變俗套。好矣。命書傳敎曰。文臣製述。以二十日爲之。上曰。武臣試射。以何間爲之乎。問于該曹以入。賤臣承命出。回奏曰。有望間設行之敎云矣。考試畢。上曰。收券之數甚夥。而參榜之人甚少。或有遺珠之嘆否。性源曰。臣等盡心考試。而果無開眼之作矣。上命退。諸臣以次退出。
정조 7년
行都承旨沈豐之坐。左承旨李在學坐。右承旨李享元坐直。左副承旨林錫喆坐直。右副承旨鄭宇淳坐。同副承旨徐鼎修坐。注書趙衍德病一員未差。假注書尹行任仕直沈晉賢仕。事變假注書馬思人仕。
정조 7년
王大妃殿景慕宮惠慶宮加上定號後。大殿王大妃殿惠慶宮中宮殿。奎章閣政院玉堂朝廷二品以上六曹堂上。大司諫口傳問安。答曰。知道。
정조 7년
傳于李亨元曰。大臣備局堂上引見。
정조 7년
前卜相單子入之。洪樂性落點。
정조 7년
大提學前望單子入之。黃景源落點。
정조 7년
沈豐之啓曰。大提學黃景源牌不進。推考傳旨。今方捧入。而莫重議號之時。如是違牌。不卽膺命。事甚未安。更卽牌招。何如。傳曰。今番議號。豈敢違召。此啓辭勿施。牌去來嚴飭。
정조 7년
李亨元啓曰。禁衛營將官來言。今日本營軍兵。日次私習云矣。敢啓。答曰。知道。
정조 7년
李亨元。以御營廳將官言啓曰。今日本廳軍兵。日次私習云矣。敢啓。答曰。知道。
정조 7년
假注書趙衍德病。代以沈晉賢爲假注書。
정조 7년
傳于李亨元曰。議號。大臣以下入侍。
정조 7년
有政。吏批。判書兪彦鎬在外未肅拜。參判金履素進。參議未差。左副承旨柳誼進。啓曰。判書兪彦鎬在外未肅拜。參議未差。小臣獨政未安。何以爲之。敢稟。傳曰。仍爲之。以金履禧爲大司諫。鄭志儉爲副提學。趙時俊爲戶曹參判。沈頤之爲大司憲。鄭尙淳爲左參贊。李一曾爲司諫。鄭彦郁爲獻納。金樂洙爲執義。安鼎大爲掌令。趙武範爲掌令。李錫夏成鼎鎭爲持平。鄭福煥許侄爲正言。韓光會爲掌樂提調。徐命善爲加上尊號都監都提調。提調三單。李性源金華鎭徐有慶。郞廳五單。李尙琦閔考克沈公著鄭在協權中立。鄭民始爲弘文提學。承文提調單洪樂性。
정조 7년
兵批。判書鄭好仁病。參判尹塾病。參議尹行元入直進。參知金宇鎭病。副司單徐浩修金頤柱洪秉纘朴天行趙尙鎭趙英鎭。
정조 7년
承旨前望單子入之。林錫喆落點。
정조 7년
傳曰沈豐之曰。新除授承旨。牌招察任。
정조 7년
傳于林錫喆曰。在外知春秋許遞。前望單子入之。
정조 7년
知春秋前望單子入之。鄭一祥落點。
정조 7년
以右議政金熤七度呈辭。傳于沈豐之曰。安心調理。
정조 7년
兵曹參議前望單子入之。金宇鎭落點。
정조 7년
沈豐之啓曰。兵曹參議金宇鎭。方在罷職中。何以爲之。敢稟。傳曰。敍用。
정조 7년
沈豐之啓曰。王大妃殿景慕宮惠慶宮加上尊號單子。旣已啓下。招致禮曹郞廳傳授之意。敢啓。答曰。知道。
정조 7년
傳于林錫喆曰。今番尊崇都監庶凡擧行。一依戊戌年儀範爲之事。分付。
정조 7년
傳于李亨元曰。遠以癸酉。近而辛未。尊崇都監提調。皆以四員啓下。今番以三員啓下。事甚不察。吏曹堂上推考。更卽加啓下事。分付。
정조 7년
傳于鄭宇淳曰。定號後百官進箋。當殿當宮及大殿爲之事。分付。
정조 7년
以咸鏡監司加分。令廟堂稟旨事狀啓。傳于沈豐之曰。依狀請施行事。回啓。
정조 7년
傳于李亨元曰。坐直承旨入侍。
정조 7년
沈豐之。以禮曹言啓曰。卽接四館所牒報。則今三日製入格幼學尹昌赫。直赴會試。幼學鄭淳民。生員愼後應。給二分。幼學李昌祿。給一分事命下。而依例許付事報來矣。幼學尹昌赫。直赴於會試。給二分。幼學鄭淳民。生員愼後恩。給一分。幼學李昌祿。許付於今番文科初試終場。何如。傳曰。允。
정조 7년
兵曹參判尹塾疏曰。伏以。天休滋至。邦慶篤棐。寧考不祧之禮。元子定號之儀。竝擧於寶鑑告成之日。臣民胥忭。中外同情。仍伏念。臣受恩罔極。圖報無地。毛髮踵頂。莫非造化中物。常欲糜身磨踵。矢死奉公。以報我天地父母。如山若海之洪恩而已。至如微謗薄嫌。初不暇顧。是臣之實情也。迺者月初。臣不幸遭獨子婦棄背之慽。成服纔過。服制未滿。長在喪次。不可以犯染論矣。千萬夢想之外。騎省佐貳之恩除。適下於此時。天牌屢臨。連犯違逋。臣惶恐懍蹙。罔知攸措。大抵人臣事君父之道。蠲祓洗濯。齋明盛服而後。始可進步淸嚴。得廁侍衛。而今臣則身旣不潔。公除未滿。雖欲冒沒叩謝。勢實無奈。玆不得不隨詣闕外。略控微衷。伏乞聖慈。俯諒情實。特許遞改。仍治臣逋慢之罪。以存公格。以安私分。千萬悚祝。省疏具悉。卿其勿辭行公。
정조 7년
癸卯三月初八日辰時。上御誠正閣。大臣備局堂上引見入侍時。判中樞府事徐命善鄭弘淳。領敦寧府事洪樂性。判中樞府事李徽之。知中樞府事具善復。行禮曹判書金華鎭。行司直鄭尙淳。戶曹判書李性源。漢城判尹鄭昌聖。工曹判書徐有慶。知中樞府事鄭民始。知敦寧府事鄭一祥。行副司直嚴璹。刑曹判書李在協。咸春君李昌運。漢城左尹李柱國。訓鍊都正李敬懋。行副司直趙時俊。校理李鼎揆。都承旨沈豐之。右承旨李亨元。同副承旨徐龍輔。假注書尹行任。事變假注書馬思人。記事官李祖承李崑秀。以次進伏訖。命善等曰。夜間聖體。若何。上曰。一樣矣。命善等曰。王大妃殿氣候。若何。上曰。一樣矣。命善等曰。惠慶宮氣候。若何。上曰。一樣矣。上曰。卿等以原任。不欲入賓對云者。豈非過中之事乎。故相閔鎭遠李宗城。皆以原任。參於賓對。此是已例。可以援行矣。命善曰。閔鎭遠。以藥房入診。仍參次對矣。上玉音嗚咽。下敎曰。世室旣定。國本有係。其在報本追遠之義。那無告慶揚休之道乎。予所以含哀忍痛。到于今日者。恒在一分追報之道。而追報之道。亦惟在於尊號一事。則惟宜亟擧盛禮。少伸區區之誠。然似屬私情。欲採公議。次對進定於今日。召見卿等。而昨得可據之例。合有上號之擧。且顯廟朝。與先朝俱有追上徽號之禮。則景慕宮加上尊號一節。似不可已。事體甚大。典禮莫重。有不可自上擅斷。卿等之議。未知何如。命善等曰。聖敎至當矣。乃以不匱之聖孝。思擧追遠之縟禮。凡今在廷臣子。孰不感激涕泣。思所以對揚之術也。善復等一齊進前曰。尊號盛典。尙今稽緩。實是國家之欠事。今此聖諭。俯詢具僚。出於天理之公。合於人情之當。擧國群情。惟切顒祝之忱而已。旣是天理人情之所同然。則似不待更詢而處之矣。上曰。諸論別無異同。僉同之公議。於此可見矣。仍命書傳敎曰。小子含恤茹痛。苟存喘息。于今幾閱星霜。惟予報本揚先之誠。無地可展俯仰穹壤。此何人斯。何幸篤荷先庥。主鬯有托。嗚呼。毓慶發祥。啓佑我後人。從此國勢有億萬年泰山磐石之固。在小子區區情私。切願亟擧徽稱。以寓一分闡休之忱。而昨冬筵席。微發言端。趑趄至于今者。誠以典禮至重。有非予一人所敢輕易臆斷故爾。然今譜牒編役幾訖。進呈日字在卽。更又抑情含忍。恐爲不瞑之恨。賓對之進定於今日。亶爲是擧。詢及大臣諸宰。僉見循同。景慕宮惠慶宮加上尊號之禮。以今月晦間。涓吉擧行。仍自政院。命招時原任大臣館閣九卿亞卿三司之臣。會議賓廳。定號以進。上曰。禮房承旨與禮判。先爲出去此。傳敎頒布。命書榻敎曰。政官牌招開政。命善曰。今無時任大臣。臣等以原任奉行。事甚苟艱。何以爲之乎。上曰。大臣前望中。或有落點之例乎。命善曰。肅廟朝。比比有之矣。上曰。丙申以後或有之乎。命善曰。丙申以後則無之矣。上曰。政府枚卜錄入之。命書傳敎曰。前卜相單子入之。入之。洪樂性落點。上曰。右相病勢似難强矣。今日命招。實爲未安。俄者呈辭。不允批答。改書安心調理。遣史官。傳諭。勿爲命招事。分付。上曰。兩大臣向日陳箚。豈非過乎。弘淳曰。臣等固宜請討而尙未敢矣。上曰。昨與徐判府事言之。而究厥腸肚。極爲凶獰。其所以無爲有之設計。思之可謂絶悖。文字雖小。句語極憯。亘萬古所無。而擧皆視之尋常。惟卿等略無駭憤底意。予實慨然矣。上曰。兵判何爲不入乎。命善曰。陳疏到院。而以齋日退却云。今此次對。亦爲懸病矣。上命書傳敎曰。賓廳會議。三司不可不備員。在外人員許遞。今日政。以在京無故人差出。待下批。而未肅拜三司牌招。先進參後謝恩。命書榻敎曰。大提學前望單子入之。入之。黃景源落點。華鎭曰。進號日字。問于日官。則二十一日爲吉云。而事多促迫。難於擧行。二十四日二十八日國忌齋日。來初一日爲吉云。何以爲之乎。上曰。以初一日爲之。可也。華鎭曰。景慕宮惠慶宮加上尊號時。宗廟社稷景慕宮告由之節。何以爲之乎。上曰。當宮告由。可也。出擧條華鎭曰。今此上尊號時頒敎陳賀之節。依例磨鍊乎。上曰。依例磨鍊。可也。出擧條華鎭曰。陳賀時外方京各司方物封進。何以爲之乎。上曰。今番則置之。京物膳。只當宮封進。可也。華鎭曰。今此定尊號之日。當爲進箋。何以爲之乎。上曰。定號後當日進箋。雖是應行之擧。今明適値齋日。退行於再明日。可也。出擧條華鎭曰。王大妃殿進箋。何以爲之乎。上曰。只於當宮及大殿爲之。可也。出擧條命書榻敎曰。今日違牌臺諫。施以罷職之典。又命書榻敎曰。再明日文臣製述。更待下敎擧行。一祥曰。景慕宮惠慶宮加上尊號。當爲敬書於譜略矣。事役今姑停止何如。上曰。依爲之。出擧條一祥曰。八高祖圖。恐不必別爲粧貼。敢此仰達矣。上曰。依爲之。出擧條一祥曰。景慕宮位號。旣已敬書。八高祖圖。何以爲之乎。上曰。一體爲之。可也。上曰。政官牌去來催促。都提調望擬入。上曰。政院儀軌。都承旨取考以來。命書傳敎曰。議號時。亞卿不可不備員。試所進去亞卿許遞。今日政差出。兵曹參判批下。卽爲牌招。向於承旨柳誼牌不進傳旨。已有飭敎。此後政院。另加惕念。凡以拘忌。引義不出者。此等疏章。切勿捧入。上曰。都提調。大司諫望。斯速擬入。上曰。軍士房出去。政官去來。申飭。上曰。六卿皆備員耶。命善曰。皆已備員云矣。華鎭曰。三日製壯元。依例直赴於今番增廣會試。而給分則別無下敎。何以爲之乎。特爲許赴於再明初試。似好矣。上曰。依此爲之。可也。鼎揆曰。次對體重。與凡他入侍自別。況今合辭方張之時。兩司諸臺。無一員進參。雖未知情病之如何。而揆以事體。殊極未安。請違牌諸臺。竝施譴罷之典。以懲怠慢之習。宜矣。上曰。依爲之。出擧條上曰。左相肅謝後入侍事。傳諭。上命退。諸臣以次退出。
정조 7년
癸卯三月初八日午時。上御誠正閣。戶房承旨與宣惠堂上入侍時。知中樞府事鄭民始。左承旨李在學。假注書沈晉賢。記注官金鳳顯。記事官李祖承。以次進伏訖。上曰。翰林出去。持戊戌上尊號時日記以入。祖承承命出。上曰。大臣將會同於何處乎。知入。賤臣承命出問後。回奏曰。將於賓廳會同云矣。命退。諸臣以次退出。
정조 7년
癸卯三月初八日午時。上御誠正閣。議號大臣諸臣入侍時。領府事金尙喆。判府事徐命善鄭弘淳。左議政洪樂性。判府事李福源。大提學黃景源。行禮曹判書金華鎭。左參贊尹東暹。戶曹判書李性源。工曹判書徐有慶。弘文提學鄭民始。兵曹判官鄭好仁。判尹鄭昌聖。同春秋嚴璹。刑曹判書李在協。戶曹參判趙時俊。吏曹參判金履素。禮曹參判李崇祜。刑曹參判鄭昌順。兵曹參判尹塾。工曹參判李世奭。副提學鄭志儉。大司諫金履禧。都承旨沈豐之。左承旨李在學。右承旨李亨元。假注書沈晉賢。記事官李祖承李崑秀。以次進伏訖。尙喆曰。景慕宮加上尊號之禮。卽幾年未遑之擧。而幸於今日。克伸睿孝。下情實不勝蹈忭之忱矣。上曰。予於此事。竊有所不敢安者。蓋王大妃殿未及上尊號。而先行於景慕宮惠慶宮也。初非不思也。只爲予之至痛。或可因此而有一分可慰之道。故果爲斷定矣。俄承慈宮下敎。亦以縟儀之未行於慈宮。大以爲不安之端。事體誠然矣。今若因此而追上尊號於先大王。則事尤重大。姑不敢論。而曾在先朝。亦有只上尊號於東朝之例。今依丁卯辛未例。及此時加上尊號於王大妃殿。則情禮允當矣。卿等之意。何如。尙喆曰。若然則聖孝益光。輿情允協矣。命善曰。臣等謹當以此意仰請矣。上曰。僉意旣同。然當以傳敎爲之矣。仍命書傳敎曰。慈宮上號之時。慈殿上號。禮宜竝行。詢于大臣。意見亦然。王大妃殿加上尊號。依丁卯辛未年例擧行事。令該曹知悉。上曰。景慕宮尊號。當以四字議上乎。我朝典禮。大王尊號。以八字爲之。中朝故事。雖公主宗室。皆以四字加諡。今以四字議上。似無貳尊之嫌矣。尙喆等咸曰。然矣。福源曰。上二字。當形容睿德。下二字。當識述後慶矣。上曰。一循公議爲之。予豈敢爲說也。未知已有議定者乎。樂性曰。景慕宮尊號。則以綏德敦慶四字議定。惠慶宮尊號。則以慈禧二字議定。而但綏德。乃儀賓加資之號。然則改定加資之號。亦何傷乎。上曰。王大妃殿尊號。何以議定耶。樂性曰。今始承聖敎。未及思量。更當商議定進矣。華鎭曰。然則當以初一日。先上尊號於王大妃殿。次上尊號於景慕宮。次上尊號於惠慶宮。以此磨鍊儀注乎。上曰。依此爲之。而一日之內。似難畢禮矣。華鎭曰。景慕宮旣當親享。則享禮似難行於曉頭矣。上曰。然則當以晝日行祭磨鍊耶。東朝禮當先行。行禮於東朝後。詣景慕宮親上。還詣惠慶宮親上。翌日陳賀。則一日之內。似可行之。曾於丙申春六處上號之禮。一日行之矣。尙喆曰。果如是矣。民始曰。丙申尊號時。亦爲先行於大殿。次詣徽寧殿矣。福源曰。日力雖無未及周旋之慮。第念景慕宮進上之禮。旣是享祀。東朝行禮後進詣。則似有誠敬不專之歎矣。上曰。判府事之言是矣。然則更爲擇日。先行東朝上號之禮好矣。而初一日前。連値國忌。二十七日如何云耶。禮判出去。問于日官以來。華鎭承命退出。上曰。尊號時定三望乎。單望乎。先朝曾有落點時。然則三望乎。禮參出去。考例以來。崇祜承命退出。華鎭回奏曰。二十七日亦有拘忌云矣。上曰。拘忌亦有輕重緊歇。更招日官詳論。可也。崇祜回奏曰。壬辰年。亦以單望議上云矣。上曰。他前例更爲知入。崇祜承命退。尙喆曰。儀軌冊子。今已訖役。一經睿覽後。可以斷定矣。上曰。儀軌冊爲幾卷耶。昌聖曰。草冊爲二卷。姑未正書矣。上曰。草冊持入。可也。昌聖承命退。上曰。監造官爲幾人。都廳爲幾人。命善曰。監造官四人。都廳二人也。上曰。都廳以誰某差出乎。命善曰。曾經東壁之人。皆奉命在外。將以尹東晩李喆模差出。而未及完定矣。上曰。製述官。當爲幾人。命善曰。合計各處。實預差爲二十六人矣。上曰。有推移塡差之道耶。命善曰。自大臣至堂上。可以分排。而會同後當啓下矣。上曰。大提學除拜幾次。景源曰。今已四次矣。上曰。筋力好矣。仍命退。諸臣以次退出。
정조 7년
癸卯三月初八日申時。上御誠正閣。同副承旨入侍時。同副承旨徐龍輔。假注書尹行任。記注官金鳳顯。記事官李祖承。檢校直閣徐鼎修。以次進伏訖。上曰。壬辰年儀匭持入。祖承承命捧入。上曰。鄭昌聖。持儀匭來待云。爾其持入。賤臣承命捧入。上曰。南有容文集初本。予始見之。其五言古詩。阧絶可誦。其行文亦極恬雅矣。印役果以何日爲始乎。鼎修曰。已始役矣。御製序文。誰可奉書乎。上曰。海伯好矣。此文集。不可不廣布。未知本家欲印幾件乎。鼎修曰。聞其本家貧甚。實無廣布之望云矣。上命退。諸臣以次退出。
정조 7년
癸卯三月初八日酉時。上御誠正閣。坐直承旨入侍時。左副承旨林錫喆。假注書尹行任。記事官李祖承李崑秀。以次進伏訖。上曰。禮判。今日欲命入侍。自多事未暇。其令明日來待事。分付。賤臣承命出傳。上命讀公事訖。仍命退。承史以次退出。
정조 7년
行都承旨沈豐之坐。左承旨李在學坐。右承旨李亨元坐。左副承旨林錫喆坐。右副承旨鄭宇淳坐直。同副承旨徐鼎修坐直。注書李祖承仕趙衍德病。假注書尹行任仕直。事變假注書馬思人仕。
정조 7년
徐鼎修。以都摠府言啓曰。今日入直內三廳武兼禁軍及軍兵等。當爲中日習射。而昭寧園忌辰祭相値。不得爲之之意。敢啓。答曰。知道。
정조 7년
李亨元啓曰。御營廳將官來言。今日本廳軍兵。日次私習云矣。敢啓。答曰。知道。
정조 7년
以右議政金熤八度呈辭。傳于林錫喆曰。安心調理。
정조 7년
傳于沈豐之曰。上號都監都提調入侍。
정조 7년
傳于李在學曰。吏房承旨入侍。
정조 7년
摠管前望單子入之。朴明源黃仁點落點。
정조 7년
備邊司薦望。以李性源爲平安監司。
정조 7년
傳于徐鼎修曰。戶曹判書有闕之代。今日政擬入。
정조 7년
傳于徐鼎修曰。禁推玉堂改差。今日政差出。
정조 7년
有政。吏批。判書兪彦鎬在外未肅拜。參判金履素進。參議未差。左承旨李亨元進啓曰。判書兪彦鎬在外未肅拜。參議未差。小臣獨政未安。何以爲之。敢稟。傳曰。仍爲之。以李世奭爲同義禁。金和中爲掌樂正。李祖承爲注書。李魯春爲副校理。趙興鎭爲修撰。開城經歷成德朝。江華經歷權瓛。以上仍任事。承傳。徐有隣爲戶曹判書。平安監司單李性源。
정조 7년
兵批。判書鄭好仁病。參判尹塾病。參議尹行元入直進。參知金宇鎭病。以鄭根爲順天監牧官。柳始聃爲咸興監牧官。副護軍單。李濟萬金和中金宗澤朴㞳。副司直單。吳載純李文源曺遠振林濟遠。副司單。崔烜。
정조 7년
傳于徐鼎修曰。新除授戶曹判書。待下批牌招察任。
정조 7년
傳于徐鼎修曰。新除授玉堂。牌招察任。
정조 7년
傳于徐鼎修曰。左承旨惟考。
정조 7년
傳于徐鼎修曰。吏曹參議前望單子入之。
정조 7년
傳于徐鼎修曰。今後尊崇都監。冊寶書寫入刻後。二件式印出冊寶。同粧一貼。傍書書寫製述官姓名入啓事。定式施行。以此分付戶禮曹及都監。竹冊則如難印出。模寫作貼入啓事。分付。
정조 7년
兵曹口傳政事。副司直單鄭志儉。
정조 7년
沈豐之。以王大妃殿景慕宮惠慶宮加上尊號都監郞廳。以都提調意啓曰。玉冊文竹冊文製述官書寫官及樂章文製述官玉寶玉印書寫官實預差。別單書入之意。敢啓。答曰。知道。
정조 7년
沈豐之。以王大妃殿景慕宮惠慶宮加上尊號都監郞廳。以都提調意啓曰。都監郞廳。例爲六人。而今番該曹以五人差下。分三房始役之際。多有苟艱之端。依前例以前縣監李天穆加差下。令該曹口傳付軍職。使之察任。何如。傳曰。允。
정조 7년
兵曹口傳政事。副司直單。李天穆。
정조 7년
沈豐之。以王大妃殿景慕宮惠慶宮加上尊號都監都提調意啓曰。本都監都廳郞廳。副司直尹東晩。兵曹正郞李喆模差下。使之察任。何如。傳曰。允。
정조 7년
沈豐之。以王大妃殿景慕宮惠慶宮加上尊號都監都提調意啓曰。本都監闕內待令郞廳。以入直武臣兼宣傳官。輪回察任。何如。傳曰。允。
정조 7년
沈豐之。以王大妃殿景慕宮惠慶宮加上尊號都監都提調意啓曰。本都監監造官四員差出。別單書入之意。敢啓。答曰。知道。
정조 7년
徐鼎修。以上號都監都提調意啓曰。本都監各房旣已始役。監造官一員。依前例輪回直宿之意。敢啓。答曰。知道。
정조 7년
徐鼎修。以上號都監都提調意啓曰。本都監各房郞廳監造官。分房別單書入之意。敢啓。答曰。知道。
정조 7년
徐鼎修。以上號都監都提調意啓曰。本都監監造官。時無職名人。令該曹口傳付軍職。冠帶常仕。何如。傳曰。允。
정조 7년
徐鼎修。以禮曹言啓曰。王大妃殿景慕宮惠慶宮加上尊號之禮。涓吉擧行事。命下矣。卽令日官推擇。則王大妃殿加上尊號。今三月二十七日午時爲吉。景慕宮惠慶宮加上尊號。來四月初一日卯時。初四日卯時俱吉云。以何日時擧行乎。敢稟。傳曰。王大妃殿加上尊號。以二十七日爲之。景慕宮惠慶宮加上尊號。以來初一日爲之。旣有可據之例。初一日天明後。祗詣景慕宮行祭。仍行親上之禮。告事由則勿循前例。前期擇日爲之。
정조 7년
徐鼎修。以禮曹言啓曰。今此王大妃殿惠慶宮加上尊號後。百官進箋儀註。直爲書入于王大妃殿惠慶宮之意。敢啓。答曰。知道。
정조 7년
徐鼎修。以禮曹言啓曰。元子阿只氏藏胎擧行之節。何以爲之事草記。傳曰。以來月擇日擧行事。批下矣。藏吉日。令日官推擇。則來四月初十日卯時爲吉云。以此日時擧行事。分付各該司。何如。傳曰。允。
정조 7년
徐鼎修。以兵曹言啓曰。僉知中樞府事羅忠佐。呈辭下鄕。已過屢朔。無意上來。西樞雖是閑局。不可一向虛帶。今姑改差。何如。傳曰。允。
정조 7년
徐鼎修。以御營廳言啓曰。今三月初十日景慕宮展拜時。依兵曹節目。集春營入直軍二十名。領軍把摠洪健祚。哨官韓命祥率領。月覲門左邊設布帳外排立。東營入直軍三十名。把摠沈公協。哨官柳煥寅率領。宮大門外把守。而竝待標信出用解嚴後。還入直間集春營哨官金光潤。東營哨官洪采疇代直之意。敢啓。答曰。知道。
정조 7년
徐鼎修。以一所試官意啓曰。昨夜四更量。易書假家。爲燈火所延爇。十八間一時燒燼。而初場所收試券中。當日易書書吏所分授者。則各自抱持跳出云。而蒼黃收拾之際。似不無遺落被燒之患。故監試官謄錄官。與之眼同。字號張數。一一考校。合而計之則見燒者爲十四張。事驚駭。大出意外。而所蓋乾薍。頃刻燒爇。其未及撲滅。勢雖使然。臣等不能檢飭之失。亦所難免。不勝惶恐。易書書吏等。不能愼火之罪。不可不重治。北邊假家初頭失火處書吏段。待出榜後。令攸司從重科罪。以爲懲礪之意。敢啓。答曰。知道。
정조 7년
徐鼎修。以武一所試官意啓曰。今日平明開場。木箭仍爲試取。而自玄字至宙字入格擧子九十五人。未入格一百五人之意。敢啓。答曰。知道。
정조 7년
徐鼎修。以武一所試官意啓曰。臣所鐵箭入格擧子實數一百七十人內。今日片箭。自天字至黃字。已爲畢試。而入格擧子十二人。不中擧子一百五十八人矣。仍以騎芻試取之意。敢啓。答曰。知道。
정조 7년
徐鼎修。以武一所試官意啓曰。臣所捧單四百四張內。今日木箭。自洪字至荒字。已爲畢試。入格擧子五十七人。未入格四十七人。而竝與再昨日昨日入格而計之。則木箭入格擧子都數。爲二百三十人。未入格一百七十四人矣。仍以鐵箭試取之意。敢啓。答曰。知道。
정조 7년
徐鼎修。以武一所試官意啓曰。臣所木箭入格擧子實數二百三十人。而今日鐵箭。自宇字至荒字。纔已畢試。而四字中木箭入格一百人內。鐵箭入格六十九人。未入格三十一人。竝與昨日入格而計之。則鐵箭入格擧子都數爲一百七十人。未入格六十人矣。仍以片箭試取之意。敢啓。答曰。知道。
정조 7년
徐鼎修。以武一所試官意啓曰。今日鐵箭。自天字至黃字試取。而四字中木箭入格擧子一百三十人內。鐵箭入格一百一人。未入格二十九人之意。敢啓。答曰。知道。
정조 7년
徐鼎修。以武一所試官意啓曰。臣所入格擧子一百七十人內。今日騎芻自天字至荒字畢試。而入格五十三人。不中一百十七人矣。仍以鳥銃試放之意。敢啓。答曰。知道。
정조 7년
徐鼎修。以武一所試官意啓曰。臣所擧子捧單元數四百四張。而先以木箭試取。自天字至地字。入格七十八人。未入格二十二人之意。敢啓。答曰。知道。
정조 7년
徐鼎修。以武二所試官意啓曰。本所參試官金樂洙。今日政。移拜司憲府執義。參試之任。不可暫曠。令政院稟旨變通。何如。傳曰。允。
정조 7년
徐鼎修啓曰。因武二所草記。參試官金樂洙。移拜司憲府執義。參試之任。不可暫曠。令政院稟旨變通事。允下矣。原單子中付標以入之意。敢啓。答曰。知道。
정조 7년
徐鼎修。以武二所試官意啓曰。臣所今日鐵箭試取八十二人內。入格五十一人。未入格三十一人矣。鐵箭今已畢試。片箭仍爲開場試取之意。敢啓。答曰。知道。
정조 7년
徐鼎修。以武二所試官意啓曰。今日平明開場。木箭仍爲試取。而自黃字至荒字入格擧子一百五人。未入格一百四十五人之意。敢啓。答曰。知道。
정조 7년
徐鼎修。以武二所試官意啓曰。臣所今日片箭試取一百九十一人內。入格二十六人。未入格一百六十五人矣。片箭今已畢試。騎芻仍爲開場試取之意。敢啓。答曰。知道。
정조 7년
徐鼎修。以武二所試官意啓曰。臣所今日鐵箭試取一百五十四人內。入格一百四十人。未入格十四人之意。敢啓。答曰。知道。
정조 7년
徐鼎修。以武二所試官意啓曰。臣所捧單五百十一人內。木箭再昨日入格擧子八十八人。昨日入格一百五人。今日自日字至盈字半字入格四十三人。合爲二百三十六人。未入格二百七十五人。而木箭今已畢試。鐵箭仍爲開場試取之意。敢啓。答曰。知道。
정조 7년
前承旨洪明浩啓曰。議政府右議政金熤。今已還家。臣旣承偕來之命。仍爲隨往之意。敢啓。傳曰。爾則姑爲退去。
정조 7년
左議政洪樂性疏曰。伏以。邦籙無疆。聖孝冞光。徽號加上於殿宮。縟儀將擧於大庭。臣民歡慶。小大同情。仍伏念。臣空疎譾劣。百不猶人之狀。業已畢露於淵鑑之下。今不敢更瀆宸聽。而至若昨年之無知妄作。幾陷大戾。雖使臣自解。亦無可恕之道。而幸蒙日月之明。照燭無餘。天地之仁。庇覆不遺。俾臣得有今日。偃息自如。臣誠中夜追想。感惶交切。不禁涕淚之沾枕。惟思優遊散秩。歌詠聖澤。以圖黥劓之息。少伸塵刹之報而已。昨因賓對有命。特令原入入參。臣於是。怵猥義分。冒沒趨簉。而自顧慙恧。尙且未措。忽於千萬夢想之外。畀臣以宿昔僨誤之任。此何事也。此何故也。臣未敢知我殿下以爲臣之入器。眞若可堪是任耶。抑緣鼎席殆虛。姑欲苟備其位耶。噫。語其人器。則已試蔑效。旣犯覆餗之戒。爲其備位。則虛授濫據。必招伴食之譏。矧今廟務多曠。時憂孔囏。政宜圖任賢德。贊襄治理。而今乃以如臣無似。重誤金甌之卜。獨任巖廊之謨。則臣身之畢竟狼狽。有不可恤。而其爲累則哲之明。貽當世之羞。非細故也。旣登筵席。理宜陳懇力辭。而只緣典禮莫重。會議時急他不暇顧。章皇出肅。因仍蹲冒。斷無是理。噫。臣雖至愚。尙具彝性。顧以無能之賤。偏荷不世之遇。頂踵毛髮。罔非恩造。豈不思殫竭奔走。少效消埃之答。而惟此輔相之職。以公則關係不輕。以私則揣量已熟。其何敢憑恃寵靈。猥叨匪據也哉。且臣狗馬之疾。昨冬以來。猝添風眩之症。轉輾沈痼。換節之交。發作無常。每當苦劇之時。則神精昏瞀。如墮烟霧。語言顚錯。省覺茫忽。暈倒床席。凜然有頃刻垂盡之慮。積費療治。百方靡效。駸駸入難醫之域矣。雖微情踪之如右。以此病狀。尤何望陳力就列。以應鞅掌之機務乎。反復思惟。無路冒據。玆敢略入文字。仰暴哀懇。伏乞聖明。念重任之不可濫授。軫賤疾之不可强策。亟遞議政之銜。以卒生成之澤。不勝大幸。答曰。省箚具悉卿懇。重卜之擧。實採輿論。卿何庸過加引讓。卿須安心勿辭。卽起視事。仍傳曰。此批答。遣史官。傳諭于左議政。
정조 7년
癸卯三月初九日辰時。上御誠正閣。都監都提調提調入侍時。都提調徐命善。提調金華鎭李性源徐有慶。都承旨沈豐之。右副承旨鄭宇淳。同副承旨徐龍輔。假注書尹行任。記事官李祖承李崑秀。以次進伏訖。命善曰。夜間聖體。若何。上曰。一樣矣。上曰。書寫官。亦於會同廳書進。命善曰。不然矣。上曰。習儀。何以爲之。華鎭曰。戊辰年例。以三度習儀擧行矣。上曰。王大妃殿景慕宮惠慶宮習儀。同日擧行。可也。命善曰。儀仗輦輿。例當新備。而戊戌儀軌。有依己卯受敎擧行之敎。今番則何以爲之乎。上曰。輦輿勿爲修補。儀仗略略修補。可也。命善曰。護匣外櫃。則當以前日還下件。取色以用乎。上曰。依爲之。出擧條華鎭曰。今此王大妃殿上冊寶。惠慶宮上冊印時。以親傳磨鍊。而景慕宮上冊印時。亦以親上磨鍊乎。上曰。依爲之。出擧條華鎭曰。戊戌年王大妃殿惠慶宮上尊號時。京外封進箋文。王大妃殿奉進。而惠慶宮無封進之事。今番則一體封進乎。上曰。一體封進。可也。出擧條華鎭曰。王大妃殿加上尊號時。社稷宗廟永寧殿告由祭獻官。依例以一品磨鍊。而景慕宮獻官。亦爲一體磨鍊。何如。上曰。依爲之。出擧條華鎭曰。王大妃殿惠慶宮加上尊號後。自上進箋致詞表裏之節。何以爲之乎。上曰。依例爲之。可也。出擧條華鎭曰。王大妃殿惠慶宮加上尊號日。命婦朝賀之節。何以爲之乎。上曰。權停。可也。出擧條華鎭曰。今番惠慶宮上尊號陳賀時。外方方物物膳置之。京物膳。只當宮封進事。已承筵敎。而王大妃殿上尊號陳賀時。外方方物物膳及京物膳。何以爲之乎。上曰。只京物膳封進。可也。出擧條華鎭曰。王大妃殿景慕宮惠慶宮加上尊號時。社稷宗廟永寧殿景慕宮告由祭。當擇日磨鍊。而今二十七日爲吉云。上尊號日子。雖有先後。告由祭則同日設行。何如。上曰。依爲之。出擧條上命書傳敎曰。明日百官進箋時刻差晩磨鍊。明朝當由月覲門。展拜景慕宮。還宮後百官來會。軍兵亦於食後待令事。分付。又命書傳敎曰。舊伯聞已治簿以待。且發巡之遲滯。將有妨農之慮。平安監司待下批。使之望前後辭朝。上曰。明日出宮門路。以協陽門爲之。出榻敎上命書傳敎曰。習儀。依戊戌年例爲之。處所亦依戊戌年例爲之。景慕宮上號隷儀習儀三度。則以涵仁亭爲之。上命書傳敎曰。呈辭及都監進去摠管許遞。前望單子入之。都承旨右副承旨入侍。上命書傳敎曰。冊寶執事以下差備官。皆令今日啓下。原在外人。使之及期上來排擬。聞甚苟艱。侍從堂下罷削人員。竝敍用。外補人。今日政內擬。前經歷竝仍任。上命書榻敎曰。政官牌招開政。入格儒生入侍。賤臣承命出偕入。尹昌赫進伏。上問姓名。仍命誦所製科作訖。命退。鄭淳民進伏。上問姓名。仍命誦所製科作訖。命退。愼後恩進伏。上問姓名。上曰。爾之序體。效何書。後恩曰。書傳體也。上曰。爾之銘體。效何書。後恩曰。詩傳體也。上曰。爾素嫺於文字者。何工。後恩曰。五言古詩也。上曰。古詩則效漢魏乎。後恩曰。然矣。仍命退。兪漢定進伏。上問姓名。仍命誦所製科作訖。命退。上命退。諸臣以次退出。
정조 7년
癸卯三月初九日午時。上御誠正閣。吏房承旨入侍時。左副承旨林錫喆。假注書尹行任。記注官金健修。記事官李崑秀。以次進伏訖。上命讀公事。錫喆讀草記狀啓十餘度訖。上曰。同副承旨入侍。賤臣承命出。與徐龍輔偕入。上曰。都監都提調入侍。健修承命出。與徐命善偕入進伏。命善曰。日間聖體。若何。上曰。一樣矣。命善曰。女官執事。預爲習肄。而旬日之間。似難成樣矣。上曰。國有大慶。縟儀斯擧。凡百禮節。無不稱情然。後可以無憾矣。命善曰。臣等孰不盡心擧行乎。上曰。卿等須盡心奉行也。予所以寓慕揚先者。惟在此一事而已。玉音仍嗚咽。諸臣皆起伏。上命退。諸臣以次退出。
정조 7년
癸卯三月初九日午時。上御誠正閣。同副承旨入侍時。同副承旨徐龍輔。假注書沈晉賢。記注官金健修。記事官李祖承。以次進伏訖。上曰。都承旨。使之入侍。賤臣承命出傳。與都承旨沈豐之偕入。上曰。平安監司薦望。使之卽爲擬入。賤臣承命出傳。命退。諸臣以次退出。
정조 7년
癸卯三月初九日酉時。上御誠正閣。坐直承旨入侍時。一直提學鄭志儉。同副承旨徐龍輔。假注書尹行任。記注官金健修。記事官李崑秀。以次進伏訖。上曰。新除玉堂牌去來知入。賤臣承命出。以姑未入來之意。微稟。上曰。玉堂若入來。與之偕入。賤臣承命出。與修撰趙興鎭偕入。上命書傳敎曰。職務相妨。直提學鄭志儉本職許遞。仍命退。承史以次退出。
정조 7년
行都承旨沈豐之坐。左承旨李在學坐直。右承旨李亨元坐。左副承旨林錫喆坐。右副承旨鄭宇淳坐。同副承旨徐鼎修坐直。注書李祖承仕趙衍德病。假注書尹行任仕直。事變假注書馬思人仕。
정조 7년
大駕詣景慕宮入齋室後。奎章閣政院玉堂藥房口傳問安。答曰。知道。
정조 7년
進箋罷後。大殿王大妃殿惠慶宮中宮殿。奎章閣政院玉堂藥房口傳問安。答曰。知道。
정조 7년
內閣進箋罷後。大殿王大妃殿惠慶宮中宮殿。奎章閣政院玉堂藥房口傳問安。答曰。知道。
정조 7년
李亨元啓曰。今日展拜時。兵曹判書。當以別侍衛進參。進箋時。不可無鹵簿。使兵曹判書鄭好仁。卽爲牌招。何如。傳曰。允。
정조 7년
李亨元啓曰。兵曹判書鄭好仁牌不進推考傳旨。今方捧入。而特敎申飭之下。如是違牌。事甚未安。更卽牌招。何如。傳曰。云有實病。有難更令牌招。許遞。前望單子入之。
정조 7년
兵曹判書前望單子入之。鄭尙淳落點。
정조 7년
傳于李在學曰。飭敎之下。尙不出肅。事體道理。萬萬寒心。況帶藥院。又焉敢如是逡巡。戶曹判書徐有隣。更卽牌招。違牌望勿爲呼望。
정조 7년
以右議政金熤九度呈辭。傳于沈豐之曰。安心調理。
정조 7년
傳于林錫喆曰。承旨房仍。
정조 7년
吏曹參議前望單子入之。趙鼎鎭落點。
정조 7년
傳于沈豐之曰。政官牌招開政。
정조 7년
李亨元啓曰。吏曹參判金履素。參議趙鼎鎭牌不進推考傳旨及罷職傳旨。今方捧入。而開政命下之後。如是違牌。事甚未安。參判更爲牌招開政。何如。傳曰。允。
정조 7년
徐鼎修啓曰。吏曹參判金履素。參議趙鼎鎭。再牌不進。推考傳旨及罷職傳旨。今方捧入。而開政命下之後。連事違召。不卽擧行。事甚未安。參判所當更請牌招。而係是一日三牌。何以爲之。敢稟。傳曰。許遞。前望單子入之。
정조 7년
以吏曹參議趙鼎鎭牌不進罷職傳旨。傳于徐鼎修曰。更爲牌招。
정조 7년
徐鼎修啓曰。明日次對。憲府無進參之員。呈告人員。竝待開門牌招。何如。傳曰。允。
정조 7년
沈豐之。以上號都監都提調意啓曰。本都監提調李性源。移拜外任代。戶曹判書徐有隣差下。使之察任。何如。傳曰。允。
정조 7년
李亨元。以武一所差備官試官意啓曰。今日鳥銃。自天字至地字試放。而兩字中鐵箭入格擧子七十一人內。鳥銃入格十四人。不中五十七人之意。敢啓。傳曰。知道。
정조 7년
李亨元。以武二所差備官試官意啓曰。臣所今日騎芻試取一百九十一人內。入格三十一人。未入格一百六十人矣。騎芻今已畢試。鳥銃仍爲開場試放之意。敢啓。傳曰。知道。
정조 7년
李亨元。以武二所差備官試官意啓曰。臣所今日鳥銃一百九十一人內。入格十三人。不中一百七十八人。鳥銃已爲畢試。騎槍仍爲繼試。應試六人。全無入格。餘數擧子一百八十五人。明日開場試取之意。敢啓。傳曰。知道。
정조 7년
大司憲沈頤之啓曰。臣屢叨見職。補蔑絲毫。倖逭重辟。縱荷涵貸之恩。譏積尸素。自知溺職之罪。雖無情勢之可言。已不敢復玷言地。而嚮以海西諸賊發啓時。以李來源之不爲敢律。至有喉司重推之請。臣以其時首發之臺臣。慙惶滿心。久而冞切。他地之因襲連籲。只是不審之失。而尙皆引遞。則發啓而不爲勘律。尤是無前之事。而得免重勘者。揆以憲章。寧有是理。懲討亂賊。是何等關係。而臣昏謬顚錯。不能照檢。致使允兪之命。尙未奉行。臣罪至此。合被萬誅。以此情地。何敢一刻蹲據於臺次乎。請命遞斥臣職。答曰。依啓。
정조 7년
平安監司李性源疏曰。伏以。邦慶無疆。縟儀將擧。聖孝冞光於揄揚。群情普切於蹈忭。仍伏念。臣猥以無似之賤。厚蒙不世之遇。拔擢陶容。年除月遷。世所稱淸華之職。要膴之地。無不竝攬而歷踐。曾蔑涓塵之報。徒積尸素之罪。夙宵愧懼。如集于木。迺玆西臬新命。又下於千萬夢外。臣誠惝怳震越。莫如措躬之所。夫方岳之任。孰非緊重。而地望之別。責務之大。惟本道爲最。遠接邊塞。軺傳冠蓋之所絡繹。旁通舊京。商賈駔儈之所輻輳。財賦之富饒。有外度支之稱。民習之獷猂。如古雍州之俗。況近年關防。日益疎虞。郡邑日益凋弊。弓馬之良材無聞。筦庫之舊藏殆空。朝家之隱憂於西顧者。久矣。苟非才智優於綜理。威望足以殫壓。則上不可輕授。下不可濫膺。如臣者疎迂之姿。短拙之議。施之百爲。無一堪勝。再叨藩寄。已著蔑效。半載地官。漫無成績。得免譴罰。尙云幸耳。又何可冒據鎖鑰之任。自速僨敗之誅乎。殫竭奔走。心所自期。懆濕夷險。義不敢擇。而不稱之懼。自量已審。臣何足言。恐辱聖簡。奉箋稱賀。盛禮在卽。雖不得不章皇紙肅。而因仍蹲冒。決無其望。玆敢略具短籲。仰瀆崇聽。伏乞聖明。俯垂諒察。亟賜鐫改。以重藩任。以安私心。不勝幸甚。答曰。省疏具悉。卿其勿辭。速往欽哉。
정조 7년
全羅監司趙時偉疏曰。伏以。顯號將上於殿宮。聖孝冞光於揄揚。中外歡抃。曷有其極。仍念臣謬膺重寄。祈免不得。辭陛之期。只隔日矣。臣之父母墳山。在於洪忠道永同地。經年曠掃。至情難抑。今玆赴任之路。適由宿眷之地。松楸入望。霜露增感。雖爲百里迂迴。不過數日逶迤。如得寅緣歷省。祭以恩榮。神理人情。庶乎無憾。玆敢略入文字。冒控哀懇。伏乞聖慈。特推體下之仁。俯賜務許。俾伸私情。千萬幸甚。答曰。省疏具悉。卿其依所請歷省焉。
정조 7년
癸卯三月初十日卯時。上詣景慕宮展拜時。都承旨沈豐之。左承旨李在學。右承旨李亨元。左副承旨林錫喆。右副承旨鄭宇淳。同副承旨徐龍輔。待敎李崑秀。假注書尹行任。記注官金健修金鳳顯。以次進伏訖。上御翼善冠衮龍袍。乘輿。自協陽門。由月覲門。詣齋室。命承史入殿庭。上出自齋室。展拜于神門外。入殿上奉審。戶禮判入侍。賤臣承命。與戶曹判書徐有隣。禮曹判書金華鎭偕入進伏。華鎭曰。正堂內冊印欌及扇蓋。改備奉安事。命下矣。今二十七日告由祭祝文中。以此措辭添入。何如。上曰。依爲之。出擧條命書傳敎曰。新除授兵曹判書。待下批牌招。傳授命召。先隨駕後謝恩。又命書榻敎曰。兵曹參議入侍。上還內。諸臣以次退出。
정조 7년
癸卯三月初十日辰時。上御誠正閣。同副承旨入侍時。同副承旨徐龍輔。記事官李祖承。記注官金健修金鳳顯。以次進伏訖。上曰。今日卽賓對日次。而何以爲頉稟耶。龍輔曰。無時急公事爲頉稟矣。上曰。賓對之連爲頉稟。可悶。仍命書傳敎曰。十五日次對。進定於明日。上曰。內閣箋文。今已釐正耶。龍輔曰。幾盡改爲。而姑未訖工矣。命退。承史以次退出。
정조 7년
癸卯三月初十日午時。上御仁政殿。進箋入侍時。都承旨沈豐之。左承旨李在學。右承旨李亨元。左副承旨林錫喆。右副承旨鄭宇淳。同副承旨徐龍輔。記事官李祖承。假注書尹行任。記注官金健修。記事官李崑秀。以次進伏訖。上具冕服。乘輿由仁和門御仁政殿。宗親文武百官四品以上具朝服。五品以下具公服。入就位分東西班。引儀呼唱行四拜。樂作。拜訖。樂亦止。讀箋官陞殿跪讀畢。引儀呼唱行四拜山呼。樂作。通禮跪啓禮畢。上還御誠正閣。命閣臣進箋。原任提學李徽之李福源黃景源徐命膺。檢校直提學鄭民始。直提學鄭志儉。檢校直閣金宇鎭徐鼎修金憙。檢校待敎徐龍輔。待敎李崑秀。具朝服奉箋文。細仗鼓吹前導入庭內。行四拜禮。進箋禮如仁政殿儀。禮畢。上命退。諸臣以次退出。
정조 7년
癸卯三月初十日未時。上御誠正閣。吏房承旨入侍時。左副承旨林錫喆。假注書尹行任。記注官金鳳顯。記事官李崑秀。以次進伏訖。上命錫喆讀公事訖。上曰。判付持去政院書下。仍命退。承史以次退出。
정조 7년
癸卯三月初十日酉時。上御誠正閣。坐直承旨入侍時。左承旨李在學。假注書尹行任。記注官金健修金鳳顯。以次進伏訖。上曰。一二所收券單子。催促入之事。分付。賤臣承命出傳。上曰。兵曹入直堂上入侍。健修承命與兵曹參知金宇鎭偕入進伏。上曰。騎省番次。不甚苟艱耶。宇鎭對曰。今則甚便矣。上命退。諸臣以次退出。